Asus Rog Ally

**Asus ROG Ally** პორტაბელური სათამაშო კომპიუტერი, რომელიც შემუშავებული და წარმოებულია **Asus**-ის მიერ, მათი Republic of Gamers (ROG) ბრენდის ფარგლებში. მოწყობილობა გამოვიდა 2023 წლის 13 ივნისს და კონკურენციას უწევს Valve-ის Steam Deck-ს. ROG Ally მუშაობს Windows 11 ოპერაციულ სისტემაზე და იყენებს AMD Zen 4 პროცესორს, სახელწოდებით AMD Ryzen Z1 და Z1 Extreme. პორტაბელური გამოყენების გარდა, ROG Ally-ის დაკავშირება შესაძლებელია ტელევიზორთან ან მონიტორთან დოკ-სადგურის ან გადამყვანის მეშვეობით და მისი გამოყენება შესაძლებელია როგორც პერსონალური კომპიუტერი ან სახლის სათამაშო კონსოლი.

## ისტორია
Asus-მა პორტაბელური სათამაშო კონსოლის შემუშავება 2018 წელს დაიწყო, რათა კონკურენცია გაეწია ისეთი პორტაბელური კომპიუტერებისთვის, როგორიცაა GPD Win 2.  მომდევნო რამდენიმე წლის განმავლობაში განვითარება შენელდა, თუმცა დაჩქარდა 2021 წელს Valve-ის მიერ Steam Deck-ის ანონსის შემდეგ, რამაც სწრაფად გამოიწვია საზოგადოების ინტერესის განახლება პორტაბელური სათამაშო კომპიუტერების მიმართ. მოწყობილობა დაანონსდა 2023 წლის 1 აპრილს, რის გამოც ბევრს ის პირველაპრილური ხუმრობა ეგონა,. თუმცა სამი დღის შემდეგ Asus-მა მისი ნამდვილობა დაადასტურა.

Asus-მა ROG Ally-ის გამოშვების თარიღი, ტექნიკური მახასიათებლები და ფასი 2023 წლის 11 ივნისს გამოაქვეყნა. დაანონსდა ორი მოდელი: ერთი 599 აშშ დოლარად **Ryzen Z1** პროცესორით, ხოლო მეორე 699 აშშ დოლარად **Ryzen Z1 Extreme** პროცესორით.ეს უკანასკნელი გამოვიდა 2023 წლის 13 ივნისს, ხოლო პირველი — 2023 წლის მესამე ნაწილში.

Computex 2024-ზე Asus-მა გამოაცხადა ROG Ally X, Z1 Extreme მოდელის მაღალიწარმადობიანი განახლება. მას აქვს 1 ტბ NVMe მეხსიერება, M.2 2280 სლოტი M.2 2230-ის ნაცვლად, 24 გბ LPDDR5X-7500 ოპერატიული მეხსიერება, უფრო დიდი ბატარეა და სხვა გაუმჯობესებები; მისი ფასი 799 აშშ დოლარია.

Xbox Games Showcase 2025-ზე Asus-მა და Microsoft-მა დააანონსეს ROG Ally-ისა და Ally X-ის Xbox ვერსიები, სახელწოდებით „ROG Xbox Ally“ და „ROG Xbox Ally X“. ეს არის პირველი Xbox-ის ბრენდის პორტაბელური სათამაშო კომპიუტერი, რომელსაც აქვს Xbox Wireless Controller-ით შთაგონებული სახელურები, სპეციალური Xbox ღილაკი, იმპულსური ტრიგერები (მხოლოდ X მოდელისთვის) და სხვა Xbox-თან დაკავშირებული ფუნქციები. იგი აღჭურვილია Ryzen Z2 AI Extreme და A პროცესორებით. მოწყობილობა გამოვიდა 2025 წლის 16 ოქტომბერს.

## აპარატურა
ROG Ally იყენებს AMD APU-ს, რომელიც ეფუძნება AMD-ის Zen 4 და RDNA 3 არქიტექტურებს. გამოვიდა ROG Ally-ის ორი განსხვავებული მოდელი: ერთი Ryzen Z1 პროცესორით, ხოლო მეორე — Ryzen Z1 Extreme-ით.Z1 პროცესორი არის ექვსბირთვიანი/თორმეტნაკადიანი, ხოლო მისი გრაფიკული პროცესორი  მუშაობს ოთხ გამოთვლით ერთეულზე, ჯამური სავარაუდო წარმადობით 2.56 TFLOPS. Z1 Extreme არის რვაბირთვიანი/თექვსმეტნაკადიანი, ხოლო მისი GPU მუშაობს თორმეტ გამოთვლით ერთეულზე, დაახლოებით 8.6 ტერაფლოპსის სიმძლავრით. ორივე პროცესორი იყენებს ცვლად სიხშირეებს: Z1 მუშაობს 3.2-დან 4.9 გჰც-მდე, ხოლო Z1 Extreme — 3.3-დან 5.1 გჰც-მდე. Ally-ის ძირითადი ბლოკი შექმნილია პორტაბელური გამოყენებისთვის. მას აქვს 7-ინჩიანი სენსორული LCD ეკრანი 1080p რეზოლუციით და ცვლადი განახლების სიხშირით 48 ჰც-დან 120 ჰც-მდე. მართვის საშუალებები წააგავს Xbox Wireless Controller-ს და მოიცავს ორ ჯოისტიკს, მიმართულების პანელს (D-pad), A/B/X/Y ღილაკებს, ორ მხრის ღილაკს (shoulder buttons) თითოეულ მხარეს და ორ კონფიგურირებად ღილაკს მოწყობილობის უკანა მხარეს.

## პროგრამული უზრუნველყოფა
ROG Ally იყიდება Windows 11 Home ოპერაციული სისტემით, რომელშიც ინტეგრირებულია Armoury Crate SE — Asus-ის მიერ შემუშავებული პროგრამული უზრუნველყოფა. Armoury Crate მომხმარებელს საშუალებას აძლევს სწრაფად დაარეგულიროს თერმული დიზაინის სიმძლავრე (TDP) წინასწარ დაყენებული რეჟიმებით, ასევე შეცვალოს განახლების სიხშირე, ეკრანის რეზოლუცია, შეზღუდოს კადრების სიხშირე და დაარეგულიროს ტაქტური სიხშირეები. Armoury Crate ასევე ფუნქციონირებს როგორც თამაშების გამშვები (launcher), რომელიც ავტომატურად აერთიანებს მომხმარებლის ბიბლიოთეკას ისეთი პლატფორმებიდან, როგორიცაა Steam და Epic Games Store. მიუხედავად იმისა, რომ Windows 11-მა გააუმჯობესა სენსორული ეკრანის მხარდაჭერა, ზოგიერთი მოქმედება მხოლოდ მაუსის კურსორით არის შესაძლებელი. ამის გამო, Armoury Crate მომხმარებლებს საშუალებას აძლევს მოახდინონ მაუსის ემულაცია მარცხენა ჯოისტიკის გამოყენებით.. ROG Ally-ს ასევე მოჰყვება Microsoft-ის ვიდეო თამაშების სააბონენტო სერვისის, Xbox Game Pass-ის სამთვიანი გამოწერა

### ალტერნატიული ოპერაციული სისტემები
ზოგიერთი მომხმარებელი Windows 11-ის ნაცვლად ირჩევს Bazzite-ს — Linux დისტრიბუციას, რომელიც ოპტიმიზებულია პორტაბელური სათამაშო მოწყობილობებისთვის, როგორიცაა ROG Ally. ის გთავაზობთ Steam-ის, Proton-ის და Flatpak-ზე დაფუძნებული თამაშების გამშვებების მშობლიურ მხარდაჭერას, პორტაბელური კომპიუტერებისთვის მორგებულ წარმადობის გაუმჯობესებებთან ერთად. ერთმა ანალიზმა აჩვენა, რომ Windows 11-ის SteamOS-ით ჩანაცვლებამ სტაბილურად გააუმჯობესა წარმადობა სხვადასხვა თამაშებში.

## გამოხმაურება
საწყისი რეაქცია ROG Ally-ზე არაერთგვაროვანი იყო. ტონი პოლანკომ (Tom's Guide) მას უწოდა „მყარი, მაგრამ არასრულყოფილი“, შეაქო მისი დისპლეი და ერგონომიკა, თუმცა გააკრიტიკა წარმადობა და ბატარეის გამძლეობა. ამის საპირისპიროდ, შონ ჰოლისტერმა (The Verge) შეაქო მოწყობილობის წარმადობა, მაგრამ გააკრიტიკა Asus-ის არჩევანი Windows 11-ზე, უწოდა რა Windows-ს „მეტწილად უცხო“ პორტაბელური ფორმ-ფაქტორისთვის.  რებეკა სპირმა (Windows Central) ბატარეის გამძლეობა აღწერა როგორც „საკმაოდ საშინელი“, ხოლო ენირონ კოპმენმა (Tech Advisor) აღნიშნა, რომ მოწყობილობის სწრაფი 65W დამუხტვის შესაძლებლობა გარკვეულწილად აკომპენსირებს ბატარეის სუსტ მაჩვენებელს.

## კონტროვერსია
ROG Ally-ის გამოშვებისას გავრცელდა ინფორმაცია, რომ microSD ბარათები, ან ზოგ შემთხვევაში თავად წამკითხველი, გადახურების გამო ფუჭდებოდა. ეს გამოწვეულია დიზაინერული ხარვეზით, რის გამოც წამკითხველი განთავსებულია გაგრილების სისტემის მარცხენა მხარის პირდაპირ. Asus-მა პრობლემა 2024 წლის ივლისში აღიარა, მოგვიანებით კი საგარანტიო ვადა 1 წლით გააგრძელა და 2024 წლის მაისში ამერიკელ მომხმარებლებს დაზიანებული ბარათების ღირებულების ანაზღაურება შესთავაზა.
## სქოლიო
კატეგორია:ტექნიკა
კატეგორია:კომპიუტერი
კატეგორია:გეიმინგი
კატეგორია:ვიდეო თამაშების კონსოლები